**ΥΠΟΥΡΓΕΙΟ ΔΙΚΑΙΟΣΥΝΗΣ ΚΑΙ ΔΗΜΟΣΙΑΣ ΤΑΞΗΣ**

**Χαιρετισμός από τον Αναπληρωτή Γενικό Διευθυντή του Υπουργείου Δικαιοσύνης και Δημόσιας Τάξης κ. Ανδρέα Π. Λουκά, πρόεδρο της Επιτροπής Επιτηρητών Σταδίων, για την τελετή απονομής διπλωμάτων των Επιτηρητών**

**Γυμναστήριο «ΤΑΣΣΟΣ ΠΑΠΑΔΟΠΟΥΛΟΣ – ΕΛΕΥΘΕΡΙΑ»**

**Λευκωσία, 25 Ιουνίου 2014, 8 μ.μ.**

Έντιμε κύριε Υπουργέ Δικαιοσύνης και Δημόσιας Τάξης,

Κα Πρόεδρε του Κυπριακού Οργανισμού Αθλητισμού,

Κύριε Αρχηγέ της Αστυνομίας,

Κύριοι Πρόεδροι ή Εκπρόσωποι των Αθλητικών Ομοσπονδιών και των Αθλητικών Σωματείων,

Αγαπητοί προσκεκλημένοι,

Αγαπητοί Επιτηρητές,

Κυρίες και κύριοι,

Η σημερινή μέρα αποτελεί μια ξεχωριστή στιγμή για τον κυπριακό αθλητισμό, καθώς αποτελεί την απαρχή για την εφαρμογή του θεσμού των Επιτηρητών Σταδίων, ενός θεσμού που αποτέλεσε αντικείμενο ευρείας συζήτησης από τον αθλητικό κόσμο, αλλά και ολόκληρη την κοινωνία. Ο θεσμός των Επιτηρητών Σταδίων, προβλέπεται από το Νόμο για την Πρόληψη και Καταστολή της Βίας στους Αθλητικούς χώρους, ο οποίος ψηφίστηκε από τη Βουλή των Αντιπροσώπων το 2008, καθώς επίσης και τους σχετικούς κανονισμούς που τέθηκαν σε ισχύ το 2012, με βάση τους οποίους συστάθηκε και η Επιτροπή Επιτηρητών υπό την προεδρία του Υπουργείου Δικαιοσύνης και Δημόσιας Τάξης. Έκτοτε, έγιναν πάρα πολλές προσπάθειες από όλους τους εμπλεκόμενους φορείς και μέσα από μεγάλες δυσκολίες καθίσταται δυνατή σήμερα η δημιουργία της πρώτης ομάδας επιτηρητών.

Επιτρέψτε μου να προβώ σε ένα σύντομο απολογισμό της πορείας αυτής της προσπάθειας, από τη σύσταση της Επιτροπής Επιτηρητών, η οποία ανέλαβε το έργο της υλοποίησης του θεσμού και ουσιαστικά ξεκίνησε τις εργασίες της τον Απρίλιο του 2013. Η Επιτροπή, αποτελούμενη από εκπροσώπους του Αρχηγού Αστυνομίας, της προέδρου του Κ.Ο.Α., του προέδρου της Κ.Ο.Π., αλλά και των λοιπών ομαδικών αθλημάτων, προχώρησε αμέσως μετά τη σύσταση της στον καθορισμό της πορείας υλοποίησης του θεσμού και των σχετικών χρονοδιαγραμμάτων. Στο σημείο αυτό, επιτρέψτε μου να κάνω μια παρένθεση για να ευχαριστήσω προσωπικά όλα τα μέλη της Επιτροπής, τα οποία άοκνα εργάστηκαν με απόλυτη στοχοπροσήλωση, αφιερώνοντας αφειδώλευτα χρόνο και φαιά ουσία για να καταστεί δυνατή η ολοκλήρωση της διαδικασίας.

Η Επιτροπή, μετά από αρκετές διαβουλεύσεις, κατάρτισε το βασικό πλάνο εκπαίδευσης, στη βάση των αναγκών του αθλητικού χώρου της Κύπρου. Σύμφωνα με το πλάνο αυτό, κλήθηκαν εμπειρογνώμονες από την ΟΥΕΦΑ, οι οποίοι προέβησαν στην εκπαίδευση 17 εκπαιδευτών που επιλέγηκαν κατόπιν σύστασης των μελών της Επιτροπής ως κατάλληλοι για να εκπαιδεύσουν τους επιτηρητές. Με την ολοκλήρωση αυτής της διαδικασίας, ξεκίνησε αμέσως η υλοποίηση του προγράμματος εκπαίδευσης των επιτηρητών. Μετά την εξαγγελία των θέσεων από μέρους της Πολιτείας, 1249 άτομα υπέβαλαν αίτηση για εκπαίδευση τους ως επιτηρητές. Κατά τη διάρκεια της πρώτης εκπαιδευτικής περιόδου, κλήθηκαν 796 υποψήφιοι, οι οποίοι παρακολούθησαν 8 διδακτικές ενότητες με διάρκεια 3½ ώρες η κάθε μια. Μέσα από αυτή την πολυσχιδή εκπαίδευση, οι επιτηρητές έχουν αποκτήσει βασικές τεχνικές και γνώσεις, όσον αφορά τη διατήρηση της τάξης και της ασφάλειας, την παροχή πρώτων βοηθειών, αλλά και την ουσιαστική εξυπηρέτηση των φιλάθλων, που θα τους επιτρέψουν να ανταποκριθούν στα καθήκοντα τους. Με την ολοκλήρωση του πρώτου εκπαιδευτικού κύκλου, οι 492 επιτυχόντες κλήθηκαν να υποβάλουν αίτηση για εγγραφή στο μητρώο επιτηρητών, και έχει δημιουργηθεί σήμερα μια δεξαμενή από 370 επιτηρητές, που θα ικανοποιεί τις βασικές ανάγκες για όλα τα στάδια. Την ίδια στιγμή, να αναφέρω ότι βρίσκεται σε εξέλιξη και ο δεύτερο κύκλος εκπαίδευσης και στόχος είναι να καλυφθούν όλοι οι υποψήφιου μέχρι την έναρξη της νέας αγωνιστικής περιόδου.

Το σχετικό μητρώο επιτηρητών που έχει καταρτιστεί, το οποίο περιλαμβάνει τα ονόματα όλων των καταρτισμένων και προσοντούχων επιτηρητών, είναι στη διάθεση των ομάδων για να επιλέγουν τους αναγκαίους αριθμούς επιτηρητών για τους αγώνες τους. Επισημαίνω ότι η διαδικασία καταρτισμού του μητρώου είναι μια δυναμική διαδικασία, κάτι που σημαίνει ότι το μητρώο θα ανανεώνεται συνεχώς, ανάλογα με την ολοκλήρωση των επόμενων εκπαιδευτικών κύκλων.

Όσον αφορά τον εξοπλισμό των επιτηρητών, η Επιτροπή προχώρησε στις απαιτούμενες διαδικασίες και αγοράστηκαν ειδικά γιλέκα, τόσο για την καλοκαιρινή όσο και για τη χειμερινή περίοδο, ενώ είμαστε στη διαδικασία και για την προμήθεια των απαραίτητων ασυρμάτων σύμφωνα με τις προδιαγραφές και τη συνήθη πρακτική σε στάδια του εξωτερικού.

Κυρίες και Κύριοι,

Όλοι αναγνωρίζουμε τη σημασία αυτού του θεσμού, ειδικά αναλογιζόμενοι το μέγεθος του προβλήματος που αντιμετωπίζουμε σε σχέση με φαινόμενα βίας στους αθλητικούς χώρους. Η επίσημη λειτουργία του Θεσμού, συμπίπτει με την πρόσφατη ανακοίνωση από μέρους του Υπουργού Δικαιοσύνης και Δημόσιας Τάξης σειράς μέτρων για πάταξη της βίας μέσω σχετικού Νομοσχεδίου, κάτι που αποδεικνύει ότι η Πολιτεία, προχωρά αποφασιστικά στην ολόπλευρη αντιμετώπιση πράξεων και συμπεριφορών, που δεν έχουν θέση στους αθλητικούς χώρους της Κύπρου. Θέλουμε αυτός ο θεσμός να πετύχει, ώστε να αναβαθμίσουμε αυτό το προϊόν που ονομάζεται κυπριακό αθλητικό γεγονός, αλλά και για να ξεκινήσουμε ως κοινωνία να κάνουμε στέρεα βήματα προς έναν πιο υγιή αθλητισμό.

Απευθύνομαι τώρα προς εσάς αγαπητοί επιτηρητές και θέλω εμφαντικά να τονίσω ότι η πολιτεία έχει επενδύσει πολλά σε εσάς, για αυτή τη νέα αρχή. Ευελπιστούμε ότι θα εκτελέσετε τα καθήκοντα σας με πλήρη συναίσθηση της σημασίας του θεσμού και θα ανταποκριθείτε πλήρως στις ομολογουμένως ψηλές προσδοκίες της κυπριακής κοινωνίας.

Σε όλη αυτή την πορεία, υπήρξαν πολλά εμπόδια, τα οποία κάθε φορά με πνεύμα συνεργασίας και αλληλοκατανόησης ξεπεράστηκαν και ο θεσμός του Επιτηρητή καθίσταται πλέον πραγματικότητα. Εύχομαι να χρησιμοποιηθεί σωστά από τις ομοσπονδίες και από τα σωματεία, ώστε να βοηθήσει, στο βαθμό που είναι δυνατό, σε ένα καλύτερο μέλλον για τον αθλητισμό μας.

Σας ευχαριστώ και εύχομαι σε όλους καλό καλοκαίρι.